<classify> Kwa takribani mwezi sasa Simba imekuwa kwenye mgogoro wa kimkataba na Singano ambapo mchezaji huyo anadai mkataba wake umekwisha kwani alisaini miaka miwili, na Simba ikisema Singano bado mchezaji wao halali kwani walisaini mkataba wa miaka mitatu unaotarajiwa kumalizika Julai mwakani.Mgogoro huo ndio ulioifanya TFF kuwaita Singano na Simba na ndipo ilipotoka na uamuzi wa kuziamuru pande hizo mbili kukaa pamoja.Baada ya kikoa hicho cha usuluhishi Singano alionesha kutoridhishwa na maamuzi hayo na kusema kwamba anamuachia Mungu kwani anachojua yeye ni mchezaji huru.Katika taarifa ya Rais wa Simba Evans Aveva kwa waandishi jana, kikao cha Kamati ya Utendaji kilichokutana juzi kimeamua kutokutana na Singano na kwamba inamtambua mchezaji huyo ni mali yake mpaka Julai mosi mwakani kwa mujibu wa mkataba ambao TFF inayo nakala yake.Kwakuwa mchezaji Ramadhan Yahya Singano alivunja makubaliano yaliyoamuliwa katika kikao cha pamoja kati ya Klabu ya Simba, mchezaji mwenyewe, Sputanza Chama cha Wachezaji Tanzania na Sekretarieti ya Shirikisho la Mpira wa Miguu nchini TFF ya kutozungumzia yaliyojadiliwa na kupendekezwa kwenye kikao kwa kuyazungumza kwenye vyombo vya habari kwa kusema yeye ni mchezaji huru...Klabu ya Simba imeamua kutokufanya mazungumzo na mchezaji huyo kwa sasa kwa kuwa bado ina mkataba naye ambao utaisha 01072016. Hata hivyo klabu itakuwa tayari kufanya naye mazungumzo pindi muda muafaka utakapofika kwa mujibu wa kanuni na taratibu za mikataba, ilisomeka taarifa hiyo ya Aveva.Ni matarajio yetu mchezaji Singano ataheshimu maamuzi hayo na mkataba ambao pia upo TFF na kwenye mtandao wa TMS, ilimaliza taarifa hiyo ya Aveva.Kutokana na azimio hilo la klabu ya Simba inaonesha ni wazi kwamba mchezaji huyo bado ni mali ya klabu hiyo na anapaswa kufuata sheria za kimkataba alizokubaliana na klabu hiyo wakati akisaini mkataba huo mwaka 2013 hadi hapo mwishoni mwa msimu ujao utakapomalizika.  <topic>: MICHEZO 